Dato' Haji **Muhammad bin Daud** atau **Muhammad Daud Iraqi** (1939 – 8 November 2017) ialah seorang ahli politik Malaysia berbangsa Melayu dari Parti Islam Se-Malaysia. Beliau merupakan bekas Ketua Dewan Ulamak PAS Pusat yang berkhidmat dari 2007 hingga 2009. Beliau pernah menjadi wakil rakyat di beberapa Dewan Undangan Negeri di Kelantan seperti Lundang, Kenali, dan Demit.

Latar belakang
--------------

Beliau mendapat pendidikan awal di Pondok Tok Kenali, Kubang Kerian selama 13 tahun. Seterusnya, beliau melanjutkan pengajian menengah di Maahad Muhammadi Merbau, Kota Bharu. Pada 1963, beliau terpilih menjadi salah seorang daripada 10 pelajar Malaysia yang diberikan tajaan belajar di Universiti Baghdad. Antara pelajar yang lain ialah Hassan Shukri dan Hashim Jasin. 

Pulang dari Baghdad selepas empat tahun, beliau mengajar di Sekolah Arab Yaakubiah, Lundang. Seterusnya menjadi pensyarah di Kampus Yayasan Pengajian Tinggi Islam Kelantan (YPTIK) di Nilam Puri. Selepas YPTIK menjadi Akademi Pengajian Islam Nilam Puri Universiti Malaya, beliau terus berkhidmat sebagai pensyarah di UM sehingga tahun 1991. Pada 1991, beliau dilantik sebagai Ketua Penolong Pengarah Pendidikan Yayasan Islam Kelantan sehinggalah nama beliau dicalonkan sebagai calon PAS bagi menghadapi pilihan raya kecil Lundang pada tahun 1994.

Penglibatan dalam politik
-------------------------

Muhammad Daud Iraqi mula menyertai pilihan raya selepas menjadi calon PAS bagi pilihan raya kecil Lundang 1994. Beliau telah menang dalam pilihan raya tersebut, bagi menggantikan penyandangnya Ustaz Mawardi Ahmad yang meninggal dunia. Pada pilihan raya umum Malaysia 1995, beliau telah menjadi calon PAS di DUN Kenali dan memenanginya selama dua penggal (sehingga 2004). Dalam masa yang sama, beliau telah dilantik sebagai Ahli Majlis Mesyuarat Kerajaan Negeri di bawah kepimpinan Haji Nik Abdul Aziz Nik Mat.

### Keputusan pilihan raya

Kerusi yang ditandingi **Muhammad Daud Iraqi**| Tahun | Kawasan | Individu | Undian | Lawan | Undian | Majoriti |
| --- | --- | --- | --- | --- | --- | --- |
| 1994 | DUN Lundang, Kelantan | **Muhammad Daud Iraqi (PAS)** | **9,270** | Nik Abdul Rahman Nik Taib (BN-UMNO) | 5,024 | 4,246 |
| 1995 | DUN Kenali, Kelantan | **Muhammad Daud Iraqi (PAS)** | **9,375** | Arifin Othman (BN-UMNO) | 3,929 | 5,446 |
| 1999 | DUN Kenali, Kelantan | **Muhammad Daud Iraqi (PAS)** | **10,316** | Mohd Fauzi Ismail (BN-UMNO) | 2,859 | 7,457 |
| 2004 | DUN Demit, Kelantan | **Muhammad Daud Iraqi (PAS)** | **8,807** | Muhammad Abdul Ghani (BN-UMNO) | 5,551 | 3,256 |

Anugerah dan pengiktirafan
--------------------------

* Kelantan
	+ Darjah Dato' Paduka Jiwa Mahkota Kelantan Yang Amat Mulia (D.J.M.K.) - **Dato'** - 2007

Meninggal dunia
---------------

Muhammad Daud Iraqi meninggal dunia ketika berusia 78 tahun di Hospital Universiti Sains Malaysia (HUSM) Kubang Kerian pada 8 November 2017. Jenazah beliau dikebumikan di Tanah Perkuburan Islam Lundang.

Rujukan
-------

1. 1 2  Riduan Mohamad Nor (8 November 2017). "Tribut buat Almarhum Ustaz Muhammad Daud Al-Iraqi". *Harakahdaily*. Dicapai pada 25 Oktober 2021.
2. ↑  Hanapi Dollah (1994). "Pilihanraya Kecil Lundang Suatu Perbalahan dalam Pentakrifan Islam" (PDF). *Jurnal Antarabangsa Alam dan Tamadun Melayu*. Dicapai pada 25 Oktober 2021.
3. ↑  Nor Fazlina Abdul Rahim (8 November 2017). "Bekas Ketua Dewan Ulama meninggal dunia". *Berita Harian*. Dicapai pada 25 Oktober 2017.